Predkladacia správa

Návrh koncepcie vzdelávania štátnych zamestnancov sa opätovne predkladá po zapracovaní zásadných a technických pripomienok vznesených Ministerstvom financií Slovenskej republiky a Ministerstvom práce, sociálnych vecí a rodiny na rokovaní vlády Slovenskej republiky dňa 14. januára 2004.

	Predmetný materiál bol pripravený na základe úlohy B. 3 uznesenia vlády Slovenskej republiky č. 487 k Stratégii reformy zamestnávania vo verejnom sektore z 11. júna 2003 a na základe Stratégie vzdelávania v štátnej službe schválenej uznesením vlády Slovenskej republiky č. 669 dňa 16. júla 2003. Materiál bol vypracovaný v rámci systému programového riadenia štátnej služby Úradu pre štátnu službu. Na jeho príprave participovali odborníci z oblasti vzdelávania štátnych zamestnancov z ústredných orgánov štátnej správy a zahraniční experti v rámci twinningového projektu Podpora Úradu pre štátnu službu.

Predkladaný návrh je vypracovaný na základe analýzy vývoja vzdelávania v štátnej službe od roku 1995 až po súčasnosť, na základe analýzy súčasného stavu vo vzdelávaní štátnych zamestnancov, analýzy dokumentov vlády Slovenskej republiky a skúseností zahraničných expertov. 

Cieľom návrhu koncepcie je skvalitniť a zefektívniť vzdelávanie štátnych zamestnancov zavedením systémového prístupu do tohto vzdelávania. V materiáli je vymedzený jednotný všeobecný rámec systémového prístupu vo vzdelávaní štátnych zamestnancov, úlohy subjektov vzdelávania v štátnej službe, všeobecné ciele vzdelávania štátnych zamestnancov, cieľové skupiny a ich priority, východisko pre prípravu minimálnych štandardov vzdelávania v štátnej službe, priority druhov vzdelávania v štátnej službe, návrh na inštitucionálne, finančné a personálne zabezpečenie vzdelávania štátnych zamestnancov. Súčasťou materiálu je aj vzdelávanie štátnych zamestnancov podľa prechodných ustanovení zákona o štátnej službe, ktorého aktuálnosť má časovo obmedzený charakter. Na implementáciu systémového prístupu do vzdelávania štátnych zamestnancov sú v závere materiálu vymedzené opatrenia, ktorých realizáciu zabezpečia Úrad pre štátnu službu a služobné úrady v dvoch etapách. V prvej etape, ktorá bude prebiehať v rokoch 2004 - 2005 a v druhej etape vymedzenej na roky 2006 - 2007. 

Prioritami v obidvoch fázach implementácie systémového prístupu do vzdelávania v štátnej službe je vzdelávanie predstavených, vzdelávanie zamestnancov v súvislosti s integráciou Slovenskej republiky do Európskej únie a vzdelávanie novoprijatých štátnych zamestnancov. 

Právnym východiskom predkladaného návrhu koncepcie vzdelávania štátnych zamestnancov je  zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. Služobné predpisy, na ktoré sa materiál odvoláva, budú v najbližšom období novelizované v súlade so zákonom č. 551/2003 Z. z., ktorým sa mení a dopĺňa zákon č. 312/2001 Z. z. o štátnej službe.